Vasszécseny Község Önkormányzata Képviselő-testületének 8/2013. (IX.10.) önkormányzati rendelete
a temetőkről és a temetkezésről
 
Vasszécseny Község Önkormányzatának Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, élve a temetőkről és a temetkezésről szóló 1999. évi XLIII. törvény (továbbiakban: Tv.) 6. § (4) bekezdésében, valamint a 41. § (3) bekezdésében kapott felhatalmazással, figyelemmel a Tv. végrehajtásáról rendelkező 145/1999. (X. 1.) Korm. rendelet továbbiakban: Vhr.) szabályaira, az alábbi rendeletet alkotja:
Általános rendelkezések
1. § (1) Jelen rendelet hatálya kiterjed:
a) a vasszécsenyi 1., 2. és 519. hrsz. alatt nyilvántartott temetőkre (a továbbiakban: köztemető),
b) az a) pont alatti köztemetőkben tartózkodó, vagy ott tevékenységet folytató természetes személyekre, jogi személyekre, jogi személyiséggel nem rendelkező szervezetekre.
(2) A köztemetők fenntartásáról és az üzemeltetéséről Vasszécseny Község Önkormányzata gondoskodik.
(3) A ravatalozók rendszeres takarítási, illetve szükség szerinti fertőtlenítési munkáinak elvégzéséről az önkormányzat külön megbízási szerződés keretein belül gondoskodik.
A köztemetők használatának és igénybevételének szabályai
2. § (1) A köztemető bejáratánál jól látható helyen tájékoztató táblát kell elhelyezni, amelyen fel kell tüntetni a köztemető nyitvatartási idejét, az üzemeltető megnevezését, pontos címét, a ravatalozó takarító nevét, címét, elérhetőségét.
(2) A köztemető nyitvatartási ideje:
a) a téli időszámítás időtartama alatt minden nap 7 órától 18 óráig,
b) a nyári időszámítás időtartama alatt minden nap 6 órától 21 óráig.
c) az október 28. napjától, november 7. napjáig terjedő időszakban – az a/ pontban   foglaltaktól eltérően – a temető este 22 óráig látogatható.
(3) A nyitvatartási idő alatt a köztemetőt bárki korlátozás nélkül látogathatja, a sírokat gondozhatja, 12 éven aluli gyermek a köztemetőben csak felnőtt személy felügyelete mellett tartózkodhat.
(4) A köztemető útjain gépjárművel a temetkezési szolgáltatást-, a közszolgáltatást végzők, a köztemetőben munkálatokat végző vállalkozók, valamint mozgásukban korlátozott látogatók közlekedhetnek.
(5) A látogatók gépjárműveiket – a (4) bekezdésben foglaltak kivételével – csak az erre a célra a köztemetőn kívül kijelölt területen helyezhetik el.
(6) A köztemető tisztántartása, a hulladék rendszeres elszállítása, a zöldterület gondozása, annak rendszeres nyírása az önkormányzat feladata.
(7) A köztemető környezetének védelme, rendjének és tisztaságának megőrzése, minden látogató kötelessége.
(8) A sírok gondozásán, díszítésén kívül minden egyéb tevékenységet, a köztemetőben végzendő munka időpontját - annak megkezdése előtt – az önkormányzatnak (Vasszécseny, Petőfi utca 11.) be kell jelenteni.
(9) A köztemetőben munkát végző vállalkozók működésük során az e rendeletben foglaltakat kötelesek betartani. Tevékenységükkel a szertartások rendjét nem zavarhatják, a látogatók kegyeleti érzéseit nem sérthetik, a szomszédos sírokban és a köztemető létesítményeiben kárt nem okozhatnak.
(10) A (9) bekezdésben foglalt vállalkozók a köztemető hulladéklerakóját nem használhatják. Tevékenységük befejezését követően a visszamaradt hulladékot 3 napon belül kötelesek elszállítani, tevékenységük környezetében az eredeti állapotot helyreállítani.
(11) Temetési helyet felnyitni csak a köztemető fenntartójával történt előzetes időpont-egyeztetést követően lehet.
Kegyeleti tárgyak, növényzet elhelyezése,
a sírgondozás szabályai
3. § (1) A köztemetőben csak a sírok, síremlékek, urnahelyek díszítésére szolgáló, a kegyeleti jelleget nem sértő tárgyak, növények helyezhetők el.
(2) A köztemetőben a sírok növényzettel való beültetését és gondozását úgy kell végezni, hogy az ne sértse más elhunyt hozzátartozójának, illetve más látogatónak a kegyeleti érzéseit és ne akadályozza azokat a sírgondozásban.
(3) A sírhely birtokosa köteles a sírhely gondozását, gyomtalanítását rendszeresen elvégezni. A gyomirtáshoz gyomirtó szer használata nem megengedett.
(4) A sírboltok, sírok melletti ülőpad az önkormányzat előzetes engedélyével helyezhető el.
(5) A sírboltok, és a sírok bekerítésére szolgáló bármilyen szegélyek, síremlékek csakis a sírhelyen helyezhetők el.
(6) A sírokra olyan növényzet ültethető, amely terjedelménél fogva a sírhely méretein oldalirányba nem nyúlik túl, a talajtól számított magassága a 2 métert nem haladja meg.
(7) A sírhely gondozása során keletkezett hulladékot a kijelölt helyre kell vinni.
(8) Tilos a sírhelyek környékét felásni, a talajt elhordani vagy sírfeltöltésre használni.
(9) A köztemető közhasználatú területein - ideértve a sírok közvetlen környezetét is - növények telepítésére csak a köztemető fenntartójának előzetes egyetértésével kerülhet sor.
Temetési helyek, sírjelek
4. § (1) A köztemetőben az alábbi típusú temetési helyeket kell biztosítani:
a) egyes sírhely,  
b) kettős sírhely,
c) sírbolt (kripta),
d) urnasírhely,
(2) A temetési helyek mérete (hosszúság x szélesség x mélység):
a) egyes sírhely esetében: 210 x 90 x 200 cm,
b) kettős sírhely esetében: 210 x 180 x 200 cm,
c) gyermek sírhely esetében: 140 x 60 x 200 cm
d) sírbolt esetében az építési hatóság engedélye szerint,
e) urnasírhely esetében:    80 x 60 x 80 cm,
(3) A sírhelyek közötti távolság minimum 60 cm, maximum: 100 cm.
​(4) A temetési hely megjelölésére szolgáló sírjel nem foglalhat el e rendeletben meghatározott temetési helynél nagyobb területet, legnagyobb magassága 2 méter lehet.
A temetési helyek feletti rendelkezési jog
5. § (1) A temetési hely felett annak van rendelkezési joga, aki azt megváltotta. A rendelkezési jog (használati idő) az alábbiak szerint alakul:
a) egyes sírhely használati ideje: 25 év,
b) kettős sírhely használati ideje: 25 év,
c) gyermeksírhely használati ideje: 25 év,
d) sírbolt (kripta), használati ideje: 60 év,
e) urnasírhely használati ideje: 25 év,
​(2) A sírhelyek megváltási díjait jelen rendelet 1. melléklete tartalmazza.
(3)
Temetési hely
6. § (1) Az elhunytakat az elhalálozás sorrendje szerint következő sírhelyre kell temetni, kivéve a kettes sírhelyeket. Indokolt esetben az önkormányzat ettől eltérhet:
a) az elhunyt végintézkedése esetén,
b) idős vagy mozgásában korlátozott eltemettető kérése esetén,
c) az önkormányzat saját halottjának tekintett elhunyt esetében.
(2) Az (1) bekezdésben foglalt eltérésekre csak akkor kerülhet sor, ha a sírhely olyan sírhelytáblában található, amely használatba vételének a tv. 10. § (3) bekezdésére tekintettel nincs akadálya.
7. § (1) Rátemetésre vonatkozó engedélyt csak akkor lehet adni, ha a sírhelytáblát még nem zárták le és a későbben eltemetett részére sírhely és urnasírhely esetén a 25 év nyugvási idő biztosítható.
(2) A rátemetésre vonatkozó engedély a sírnyitásra vonatkozó szabályok betartás mellett adható meg.
8. § (1) Vasszécseny Község Önkormányzata azon elhunyt személyeknek, akik a település közélete területén kiemelkedő teljesítményt nyújtottak, díszsírhelyet adományozhat.
(2) A díszsírhely használati ideje a köztemető fennállásáig tart, használata díjtalan.
(3) A díszsírhelybe – a vonatkozó szabályoknak megfelelően a költségek viselése mellett- az elhunyt özvegye felmenő és lemenő hozzátartozói (szülők, gyermekek,…) is eltemethetők.
(4) A díszsírhelyek gondozásáról az elhunytak hozzátartozói, ezek hiányában az önkormányzat köteles gondoskodni.
A szociális temetés ellátásának temetői rendje
8/A. §
A kegyeleti közszolgáltatások, illetve a köztemetőben végzett egyéb vállalkozási tevékenység ellátásának feltételei
9. § (1) A kegyeleti közszolgáltatások igénybevételéért a 2. mellékletben meghatározott díjakat kell megfizetni az önkormányzat számára.
(2) A temetkezési szolgáltatók – az általuk végzett egyes temetkezési szolgáltatások jellegéhez is igazodóan – azonos feltételekkel az erre irányuló bejelentés sorrendjének megfelelően veszik igénybe azokat a temetői létesítményeket, az azt szolgáló infrastruktúrát, az önkormányzat által biztosított szolgáltatásokat.
(3) Az önkormányzatnak olyan nyilvántartást kell vezetni, amelyből a (2) bekezdés szerinti igények nyomon követhetők.
(4) Nem a temetkezési szolgáltatások körébe tartozó vállalkozói tevékenységek (kőfaragó, sírgondozó, emlékkészítő, stb.) végzését a vállalkozók a munkavégzés megkezdése előtt legalább egy munkanappal kötelesek bejelenteni az önkormányzatnál.
(5) A vállalkozók a köztemetőben munkanapokon és csak nyitvatartási időben végezhetnek munkát.
(6) A temetkezési szolgáltatók és egyéb vállalkozók e rendelet 2. számú mellékletében foglalat díjakat a munkavégzés bejelentésekor kötelesek az önkormányzatnak megfizetni.
(7) Az önkormányzat a létesítmények igénybevételét – más szolgáltató részéről történő korábbi lefoglalás esetét kivéve – nem tagadhatja meg.
​(8) Amennyiben a szolgáltatók és egyéb vállalkozók a (6) bekezdésben foglalt befizetési kötelezettségüknek nem esznek eleget, akkor a szolgáltatás végzése nem kezdhető meg, a létesítmények nem vehetőek igénybe.
Záró rendelkezések
10. § (1) Ez a rendelet 2013. október 1. napján lép hatályba. Rendelkezéseit a hatályba lépését követően indult eljárásokban kell alkalmazni.
(2) E rendelet hatálybalépésével egyidejűleg hatályát veszti Vasszécseny Község Önkormányzati Képviselő-testületének a temetőkről és a temetkezésről szóló 4/2005. (V.20.) számú rendelete.
(3) E rendelet a belső piaci szolgáltatásokról szóló az Európai Parlament és a Tanács 2006/123/EK irányelvnek való megfelelést szolgálja. 

